Republikken Texas var en kortlivet republik i Nordamerika beliggende mellem USA og Mexico, der eksisterede fra 1836 til 1845. Republikken blev dannet som en udbryderrepublik fra Mexico som et resultat af Texasrevolutionen. Nationen gjorde krav på et område, der dækkede hele den nuværende amerikanske delstat Texas samt dele af det nuværende New Mexico, Oklahoma, Kansas, Colorado og Wyoming. Den østlige grænse mod USA var fastsat af Adams-Onis traktaten mellem USA og Spanien i 1819. Den sydlige og vestlige grænse mod Mexico var omstridt gennem hele republikkens levetid. Texas mente, at grænsen var Rio Grande, og Mexico mente, at det var floden Nueces der var grænsen. Denne strid udløste senere den mexicansk-amerikanske krig efter USAs annektering af Texas.